ملگري ملتونه: افغانستان کې زياتره ښځې دبدسلوکۍ سره مخ دي
دافغانستان دبشري حقونو ازاد کميشن سږ په اوؤ مياشتو کې دښځو په ضد دتشدد د۴٠١٠ کيسونو راپور ورکړى
دملگرو ملتونو په يوتازه راپور کې وئيل شوي دي چې افغانستان کې دښځو په ضد تشدد کوونکو ته په گرانه سزا ورکول کيږي او ښځو ته به دمکمل انصاف لپاره اوس هم ډيرې هڅې کول وي. راپور وائي ښځو ته دتشدد څخه دتحفظ ورکولو دقانون په کارولو سره افغانستان يو څه پرمختگ کړى خو بيا هم زياتره ميرمنې دسړو له لوري دبدسلوکۍ سره مخ دي. راپور وائي په کال 2009م کې دتشدد دمخنيوي په اړه چې کوم قانون جوړ شوى ؤ دهغې په نفاذ کې پرمختگ شوى خو اوس هم ددغه قانون په سم ډول استعمال ډير کم کيږي. راپور کې وئيل شوي دي چې دافغانستان په روايتي ټولنه کې دخپل عزت د بچ کولو په نوم ښځو ته څيلمه دتشدد په ضد دغږ نۀ پورته کولو کلتوري فشار او د پوليسو غيرمتوازنه طريقه کار ددغه قانون په نفاذ کې خنډان راپورته کوي. راپور کې وئيل شوي دي چې دښځو په ضد دتشدد دپيښو اکثره فيصلې په قبائيلي جرگو کې کيږي او دغه جرگې دقانون مطابق انصاف نۀ کوي. دافغانستان دبشري حقونو ازاد کميشن سږ په اوؤ مياشتو کې دښځو په ضد دتشدد د4,010 کيسونو راپور ورکړى. تيره مياشت په کندوز ولايت کې دوه کسان په شکمنه توگه ديوې جينۍ دپلار له لوري دوادۀ دپيغام دمسترد کولو وروستو ددغه جينۍ دسر دقلم کولو په تور کې نيول شوي وؤ. خو ددغه پيښې په اړه سم معلومات مخې ته نۀ دي راغلي. په افغانستان کې دکلتوري، مذهبي او جبر ترڅنگ ديو شمير نوروعواملو له امله دښځو په ضد دتشدد او بدسلوکۍ دنورو پيښو معلومات مخې ته نۀ راځي او ملگرو ملتونو هم پخپل دغه راپور کې په ډاگه کړې چې دښځو په ضد دتشدد گڼ شمير پيښې نۀدي رپورټ کړل شوي. افغانستان کې دملگرو ملتونو دامدادي مشن په راپور کې وئيل شوي دي چې دښځو په ضد دتشدد دپيښو مخې ته دنۀ راتللو وجوهات ، کلتوري فشار، ټولنيز رسم ورواج او داغيزمنو شوؤ ښځو ژوند ته پيښه خطره ده. راپور کې زياته شوې افغانستان کې دښځو په ضد دکيدونکو تشدد دپيښو مخې ته دراتللو په کچه کې اضافه شوې يعنې دا چې دتيرو وختونو په مقابله کې زياتو ښځو دتشدد په ضد غږ پورته کړى، دغه عمل ددې خبرې په لوري يوه اشاره ده چې خلکو کې دتشدد په ضد دغږ پورته کولو په اړه شعور پيدا شوى دا نۀ چې گنې دتشدد پيښو کې اضافه شوې. راپور وائي دافغانستان په روايتي ټولنه کې ښځې تشدد زغمي خو پوليس هم دملزمانو په ضد کارروايۍ کې دځنډ څخه کار اخلي.